钦定古今图书集成/明伦汇编/宫闱典/第040卷 > 废帝徒单皇后
## 钦定古今图书集成/明伦汇编/宫闱典/第040卷 > 废帝徒单皇后

按《金史后妃传》：“废帝海陵后徒单氏，大师斜也之女，
初为岐国妃，天德二年封为惠妃。九月立为皇后。三
年十一月二十一日，后生日，百僚称贺于武德殿。久
之，海陵后宫寖多，后宠颇衰，希得进见。沈璋妻张氏，
尝为光英保母，耶律彻在北京与海陵游，从海陵使
璋妻及彻妻侯氏入宫侍后。彻本名神涅，负官钱二”
千六百馀万，海陵皆免之。正隆六年，海陵幸南京。六
月癸亥，左丞相张浩率百官迎谒。海陵备法驾，乘玉
辂，与后及太子光英共载而入。海陵伐宋，后与光英
居守，海陵遇害。陀满讹里也杀光英于汴。后至中都，
居于海陵母大氏故宫。顷之，世宗怜其无依，诏归父
母家于上京，岁赐钱二千贯，奴婢皆给官廪。大定十
年，卒。